KIRJALLINEN KYSYMYS E-3654/02 esittäjä(t): Rosa Miguélez Ramos (PSE) komissiolle. Öljytuhot Galiciassa: USA:n lainsäädäntö.



Virallinen lehti nro 161 E , 10/07/2003 s. 0122 - 0123



KIRJALLINEN KYSYMYS E-3654/02 esittäjä(t): Rosa Miguélez Ramos (PSE) komissiolle (18. joulukuuta 2002) Aihe: Öljytuhot Galiciassa: USA:n lainsäädäntö Vaarallisten ja saastuttavien aineiden kuljettamista koskeva yhteisön lainsäädäntö halutaan yhdenmukaistaa USA:ssa Exxon Valdezin onnettomuuden jälkeen voimassa olevan lainsäädännön kanssa, koska sillä on estetty tämäntyyppisen onnettomuuden uusiutuminen. Vaikka rannikoillamme on tapahtunut toistuvasti vakavia katastrofeja, USA:n lainsäädäntöä sallivammalla yhteisön lainsäädännöllä ei ole pystytty estämään vakavia Prestige-aluksen öljyvuotojen vaikutuksia rannikkoalueisiimme, niiden asukkaisiin ja tiettyihin talouden aloihin. Monien asiantuntijoiden mielestä lainsäädäntö ei riitä, vaan on tarpeen panna se täytäntöön. Yhdysvaltojen mallin mukaisesti olisi kehitettävä valvontajärjestelmä, jolla voitaisiin pakottaa aluksia noudattamaan yhteisön vaatimuksia ja joka olisi vastaava yhteisön rannikkovalvontajärjestelmä kuin USA:ssa Oil shipping Act -lain hyväksymisen jälkeen käyttöön otettu järjestelmä. Mitä aloitteita komissio aikoo hyväksyä, jotta ei pelkästään nopeutettaisi toimenpidepaketteihin Erika I ja Erika II sisältyvien määräysten voimaantuloa jäsenvaltioissa, vaan myös parannettaisiin edellä mainittuja lainsäädäntöponnisteluja täydentävin toimenpitein, jotka perustuvat opetuksiin, joita tämä katastrofi on kaikille meille, niin lainsäätäjille kuin hallitusvastuussa oleville, antanut? Loyola de Palacion komission puolesta antama vastaus (17. helmikuuta 2003) Komissio katsoo, että erilaisten järjestelmien vertailussa on arvioitava Yhdysvaltojen ja Euroopan unionin politiikkaa suhteessa valtioiden maantieteelliseen sijaintiin. Prestige-säiliöaluksen uppoamisen aiheuttama katastrofi Galician rannikolla herätti tietoisuuden vaaroista, joita liittyy raskaan polttoöljyn kuljettamiseen meriteitse. Komissio käytti tilaisuutta hyväkseen pyytämällä jäsenvaltioita hyväksymään pikaisesti Erika I- ja Erika II -toimenpidepaketteihin sisältyvät säännökset sekä ehdottamalla uusia toimenpiteitä. Komissio antoikin 3. joulukuuta 2002 tiedonannon(1) meriturvallisuuden parantamisesta öljysäiliöalus Prestigen onnettomuuden jälkeen. Liikenneneuvosto vahvisti 6. joulukuuta 2002 antamissaan päätelmissä tukevansa komission aloitteita, joiden tarkoituksena on välttää vastaavan katastrofin toistuminen sekä torjua katastrofin seurauksia. Kööpenhaminassa 12. ja 13. joulukuuta 2002 kokoontunut Eurooppa-neuvosto antoi tunnustuksen komission ripeydelle ja pani tyytyväisenä merkille komission toteuttamat toimet uppoamisen seurauksiin vastaamiseksi. Tähän mennessä komissio on jo ryhtynyt kaikkiin välttämättömiin toimiin Euroopan meriturvallisuusviraston perustamisen nopeuttamiseksi. Viraston pääjohtajaksi nimitettiin 29. tammikuuta 2003 Willem De Ruiter. Lisäksi komissio on jo nyt sitoutunut toteuttamaan alusliikennettä koskevan yhteisön seurantajärjestelmän, SafeSeaNetin. Komissio on pyytänyt jäsenvaltioita laatimaan kiireellisesti kansalliset suunnitelmat hädässä olevien alusten vastaanottamiseksi suojapaikoissa ja kutsui koolle koordinointikokouksen, joka käsittelee asiaa 31. tammikuuta 2003. Uutena toimenpiteenä komissio antoi 20. joulukuuta 2002 neuvostolle ja parlamentille asetusehdotuksen(2), jolla kielletään raskasöljyjen kuljettaminen yksirunkoisilla öljysäiliöaluksilla unionin satamista ja satamiin sekä nopeutetaan yksirunkoisten alusten korvaamista kaksirunkoisilla aluksilla. Komissio on pyytänyt, että neuvosto ja parlamentti käsittelisivät ehdotuksen mitä pikimmin, jotta se voitaisiin hyväksyä. On korostettava, että ehdotettu lainsäädäntö on osittain tiukempi kuin Yhdysvaltojen vastaavat säännökset. Lisäksi komissio on alkanut valmistella uusia lainsäädäntötoimia, joiden tarkoituksena on säätää rikosoikeudellisista seuraamuksista kaikille henkilöille (eli varustajan lisäksi lastin omistajalle, luokituslaitokselle ja kenelle tahansa muulle asianosaiselle), jotka ovat vastuussa törkeän huolimattomuuden vuoksi aiheutuneesta saastumisesta. Säännöksiä ehdotetaan alusten (tahallisten) päästöjen torjumiseksi, ja niitä täydennetään todisteiden keräämistä ja rikollisten syyttämistä koskevilla säännöksillä. (1) KOM(2002) 681 lopullinen. (2) KOM(2002) 780 lopullinen.